ПРАВИЛНИК за устройството и дейността на център 
за спешна медицинска помощ
Издаден от министъра на здравеопазването, обн., ДВ, бр. 98 от 12.11.1999 г., изм., бр. 7 от 23.01.2007 г., в сила от 1.02.2007 г., доп., бр. 9 от 3.02.2009 г.
Сборник закони - АПИС, кн. 12/99 г., стр. 274
Библиотека закони - АПИС, т. 2, р. 4, № 430
Раздел I

Общи положения
Чл. 1. (1) Този правилник регламентира устройството и дейността на център за спешна медицинска помощ (ЦСМП), наричан "центърът".

(2) Центърът е лечебно заведение, в което медицински специалисти с помощта на друг персонал оказват спешна медицинска помощ на заболели и пострадали лица в дома, на местопроизшествието и по време на транспортирането до евентуалната им хоспитализация.
Чл. 2. Центърът за спешна медицинска помощ е юридическо лице със седалище административния център на съответната област и осъществява дейността си на нейната територия.
Раздел II

Устройство и управление на ЦСМП
Чл. 3. (1) Центърът за спешна медицинска помощ се ръководи от директор, който има образователна степен магистър по медицина, призната поне една от следните медицински специалности: анестезиология и интензивна терапия; вътрешни болести, нервни болести, детски болести, клинична токсикология, хирургия, ортопедия и травматология, неврохирургия, акушерство и гинекология, спешна медицина, придобита квалификация по здравен мениджмънт и най-малко една година стаж в структура на центъра за спешна медицинска помощ.

(2) Трудовият договор с директора на центъра се сключва с министъра на здравеопазването на основание конкурс, проведен по реда на Кодекса на труда. 

(3) Центърът може да има заместник-директор, който има образователна степен магистър по медицина.
Чл. 4. (1) Директорът на центъра отговаря за цялостната му дейност и го представлява пред другите органи, организации, физически и юридически лица.

(2) Директорът на центъра отговаря за целесъобразното и законосъобразното изразходване на бюджета на центъра в съответствие с утвърдените разходи по Закона за устройството на държавния бюджет. 

(3) Структурата на центъра и щатното разписание по длъжности се утвърждават ежегодно от директора след съгласуване с Министерството на здравеопазването.
Чл. 5. Центърът се състои от следните структури:

1. административно-стопански сектор;

2. районна координационна централа (РКЦ);

3. филиали за спешна медицинска помощ (ФСМП), разположени на територията на областта;

4. (отм. - ДВ, бр. 7 от 2007 г.); 

5. (отм. - ДВ, бр. 7 от 2007 г.). 
Раздел III

Дейност на центъра за спешна медицинска помощ
Чл. 6. Центърът извършва следната дейност:

1. оказване спешна медицинска помощ на заболели и пострадали лица;

2. (изм. - ДВ, бр. 7 от 2007 г.) специализиран спешен транспорт на пациенти, донори и органи, кръв, кръвни съставки и апаратура, републикански консултанти за оказване на спешна медицинска помощ;

3. осъществяване обучение на специализанти по спешна медицина.
Чл. 7. Центровете за спешна медицинска помощ са лечебни заведения с непрекъснат денонощен режим на работа. Работният график се изготвя на базата на 12-часови дежурства и екипна организация на труда.
Чл. 8. (1) Дейността на центъра се осъществява от:

1. екип в РКЦ, състоящ се от лекар - завеждащ смяна, и един или повече медицински специалисти;

2. (отм. - ДВ, бр. 7 от 2007 г.); 

3. (изм. - ДВ, бр. 7 от 2007 г.) стационарен екип, състоящ се от медицински специалист и санитар;

4. реанимационен екип, състоящ се от лекар - отговорник на екипа, медицински специалист и шофьор;

5. лекарски екип, състоящ се от лекар - отговорник на екипа, и шофьор;

6. долекарски екип, състоящ се от медицински специалист - отговорник на екипа, и шофьор;

7. транспортен екип, състоящ се от шофьор - отговорник на екипа, и санитар.

(2) (Изм. - ДВ, бр. 7 от 2007 г.) Във ФСМП, разполагащи с повече от 10 екипа за спешна медицинска помощ на смяна, се допуска профилиране на екипите по специалностите: анестезиология и интензивна терапия, неврология, кардиология, вътрешни болести, хирургия и детски болести.
Чл. 9. (1) Районната координационна централа осигурява координацията и оперативното ръководство при оказване на спешна медицинска помощ.

(2) Лекарят, завеждащ смяна в РКЦ, има следните основни задачи:

1. ръководи и отговаря за дейността на РКЦ, както и за оказване на спешна медицинска помощ на обслужваната от центъра територия;

2. осигурява взаимодействието между екипите на центъра и органите на полицията, пожарната и гражданската защита при оказване спешна помощ на пострадали при масови бедствия, аварии и катастрофи;

3. при масови бедствия, аварии и катастрофи координира помощта със съседни центрове, като незабавно уведомява директора на РЦЗ и Министерството на здравеопазването;

4. приема, обработва и координира постъпилите повиквания за транспорт на донори и органи до лечебните заведения, в които се извършват трансплантации;

5. (изм. - ДВ, бр. 7 от 2007 г.) приема, оценява и обработва постъпилите повиквания за спешна републиканска консултативна помощ от лечебните заведения; организира спешен транспорт на републиканските консултанти до искащото лечебно заведение и попълва необходимата документация.

(3) Медицинските специалисти в РКЦ изпълняват следните основни задачи:

1. приемат, регистрират и обработват с помощта на автоматизирана информационно-комуникационна система повикванията, постъпили от територията на обслужвания от центъра район, и подадената информация от екипите;

2. преценяват естеството и спешността на повикването;

3. не по-късно от една минута след приключване обработката на спешно повикване възлагат изпълнението му на най-близо разположения до местопроизшествието и с подходяща квалификация екип за спешна медицинска помощ;

4. не по-късно от тридесет минути след приключване обработката на повикване, касаещо медицински транспорт, възлагат изпълнението му на екип за медицински транспорт; в случаите, когато ФСМП не разполага със свободен екип за транспорт, с цел своевременно изпълнение на повикванията се допуска предаването им на екипи за спешна медицинска помощ;

5. не могат да възлагат едновременното изпълнение на повече от едно повикване на медицинските екипи;

6. не по-късно от тридесет минути след приключване обработката на постъпило повикване, което не касае обслужване на спешно болен пациент, предават за изпълнение последното на дежурния лекар в лечебно заведение със съществуваща структура за извънболнична медицинска помощ;

7. възлагат изпълнението на повикване, при което съществува опасност за живота или здравето на членовете на екипа, след предварително уведомяване на съответните служби за това; при предаване на такова повикване са длъжни да информират членовете на екипа за съществуващите опасности.

(4) Постъпилата в РКЦ информация се регистрира и обработва с помощта на компютърна информационна система, като се съхранява върху магнитен носител за срок 3 години.
Чл. 10. (Отм - ДВ, бр. 7 от 2007 г.). 
Чл. 11. Отговорниците на екипи са задължени:

1. да информират завеждащия смяна преди започване на работа чрез мобилната радиостанция, инсталирана в санитарния автомобил, относно готовността на екипа за работа;

2. когато не изпълняват възложено от РКЦ повикване, да се намират в санитарния автомобил или в помещение, оборудвано с комуникационен апарат, свързан с РКЦ;

3. при възникнала необходимост да продължат изпълнението на служебните си задължения и след приключване на работното време; освобождаване от смяна се разрешава от лекаря в РКЦ;

4. да приемат за изпълнение подадените от РКЦ повиквания;

5. след приключване изпълнението на възложеното повикване да информират РКЦ за резултата от оказаната помощ.
Чл. 12. (1) Екипите за спешна медицинска помощ са задължени:

1. да осъществяват спешна диагностика и терапия на пациенти с остро настъпили нарушения на жизненоважни функции;

2. да се отправят към предадения им от РКЦ адрес не по-късно от една минута след приемане на последния;

3. за възможно най-кратко време, използвайки най-целесъобразния маршрут, да пристигнат на подадения за изпълнение адрес;

4. при пристигане на мястото на инцидента да информират РКЦ;

5. да информират РКЦ за всички възникнали проблеми, касаещи изпълнението на подадено повикване;

6. при необходимост от това да изискат от РКЦ изпращането на един или повече екипи на местопроизшествието;

7. (изм. - ДВ, бр. 7 от 2007 г.) да предлагат спешна хоспитализация, когато състоянието на пациентите налага продължаване на лечението;

8. (отм. - ДВ, бр. 7 от 2007 г.). 

(2) Екипите за спешен медицински транспорт изпълняват задълженията, посочени в ал. 1, т. 2 до т. 6 включително.
Чл. 13. (1) (Изм. - ДВ, бр. 7 от 2007 г.) Отговорниците на екипи получават лекарствени продукти и консумативи след представяне на писмено искане, заверено от директора на центъра.

(2) (Изм. - ДВ, бр. 7 от 2007 г.) Количеството на изписаните лекарствени продукти в една заявка покрива нуждите на екипа за период не по-дълъг от 15 дни.

(3) (Изм. - ДВ, бр. 7 от 2007 г.) Изразходваните лекарствени продукти се отчитат чрез персонален отчет, в който се описват номерът на повикването, наименованията на лекарствените продукти, опаковката, лекарствената форма и количеството за всеки отделен случай. Отчетът се представя за утвърждаване от директора на центъра заедно с искането за изписване на лекарствени продукти и консумативи.
Чл. 14. (1) Автомобилите на центъра носят следната специфична окраска и маркировка:

1. основен цвят на автомобила - бял;

2. допълнителен цвят: оранжев - цвят на покрива;

3. оранжева светлоотразяваща лента с ширина до 40 см опасва цялата кола на височината на дръжките на страничните врати;

4. знак с изобразена телефонна слушалка и номер 150 се намира върху предните и една от задните врати;

5. надпис "Спешна медицинска помощ" от двете страни на санитарния автомобил;

6. специална светлинна и звукова сигнализация, състояща се от сини сигнални лампи, сини сигнални фарове и сирена;

7. (нова - ДВ, бр. 9 от 2009 г.) графично и цветно изображение на отличителния знак на единния европейски номер 112 за територията на Република България по образец съгласно приложението по чл. 3, ал. 2 от Закона за националната система за спешни повиквания с единен европейски номер 112, разположен върху задната половина на санитарната част, симетрично от двете страни.

(2) Общият брой на използваните от ЦСМП санитарни автомобили не може да надвишава с повече от 30 % броя на екипите за спешна медицинска помощ, работещи на смяна.
ЗАКЛЮЧИТЕЛНИ РАЗПОРЕДБИ
§ 1. Този правилник се издава на основание чл. 35, ал. 3, т. 1 от Закона за лечебните заведения. 
§ 2. Този правилник отменя Правилника за устройството и дейността на ЦСМП (обн., ДВ, бр. 48 от 1994 г.; изм., бр. 52 от 1995 г. и бр. 47 от 1999 г.).
§ 3. (Изм. - ДВ, бр. 7 от 2007 г.) Контролът по изпълнение на правилника се възлага на РЦЗ и Министерството на здравеопазването.